SL Uradni list Evropske unije C 481/21

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 481/11)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

Uredba Sveta (ES) št. 510/2006 o zaščiti geografskih označb in označb porekla za kmetijske proizvode in živila (*1)

„VITELLONI PIEMONTESI DELLA COSCIA“

ES št.: IT-PGI-0005-01198–18.2.2014

ZGO ( X ) ZOP ( )

1. Ime

„Vitelloni Piemontesi della coscia“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.1 Sveže meso (in klavnični izdelki)

3.2 Opis proizvoda, za katerega se uporablja ime iz točke 1

Zaščitena geografska označba „Vitelloni Piemontesi della coscia“ se uporablja za meso, ki je bilo pridobljeno po zakolu samcev in samic goveda piemontske pasme, vpisanih v rodovniško knjigo, ali potomcev staršev, obeh vpisanih v rodovniško knjigo, ki so stari več kot dvanajst mesecev ter vzrejeni in dopitani, od odstavitve do zakola, na geografskem območju.

Trupi, iz katerih se pridobi meso „Vitelloni Piemontesi della coscia“, se ocenjujejo na podlagi „lestvice Skupnosti za razvrščanje trupov goved“. Kategorije: A. trupi bikov, mlajših od dveh let; C. trupi moških kastriranih živali; E. trupi telic. Razredi mesnatosti: S, E in U. Za kategorijo E je dovoljen razred R.

Stopnja zamaščenosti: 1, 2. Hladna teža trupov mora biti večja od: 360 kg za kategorijo A; 260 kg za kategorijo E; 320 kg za kategorijo C.

Donos ob zakolu mora biti večji od 62 % ali enak za samce ter večji od 59 % ali enak za samice in kastrirane samce.

Zorenje mora trajati najmanj štiri dni od dneva zakola.

Vrednost pH trupov 24 ur po zakolu mora biti nižja od 6. Vrednost pH se meri na dolgi hrbtni mišici.

Barva mesa je med rožnato in sijočo svetlo rdečo.

3.3 Surovine (samo za predelane proizvode)

—

3.4 Krma (samo za proizvode živalskega izvora)

Po odstavitvi med tretjim in osmim mesecem ter do zakola je prehrana goveda sestavljena delno iz krme in delno iz koncentriranih krmil. Najmanj 70 % krme izvira z naravnih ali gojenih travnikov na območju proizvodnje; koncentrirana krmila so lahko enostavna ali sestavljena, dodana pa so jim lahko mineralna in vitaminska dopolnila ter dodatki v skladu z veljavnimi predpisi. Uporabljena krma mora vsebovati delež žit in njihovih stranskih proizvodov, ki je večji od 60 % vseh sestavin.

Krma, ki raste na območju proizvodnje, je sestavljena predvsem iz trav in stročnic, ima odlične prehranske lastnosti, ki omogočajo občutno povečanje krmne učinkovitosti, to pa je koristno tudi za presnovo druge, energijsko bogatejše krme. Zato je v krmo goveda „Vitelloni Piemontesi della coscia“ vključen pomemben delež žit, ki so prav tako pridelana na območju proizvodnje in so potrebna za zadovoljevanje velikih energijskih potreb tega goveda. Na ta način je mogoče pridelati trupe z odličnim donosom ob zakolu, pravšnjo vsebnostjo maščob, dobro razvitimi mišicami in zadostnimi zalogami glikogena, ki je ključen za zniževanje pH trupov, to pa omogoča odlično shranjevanje mesa.

3.5 Posebne faze proizvodnje, ki jih je treba izvajati na opredeljenem geografskem območju

Vzreja in dopitanje goveda potekata na opredeljenem geografskem območju iz točke 4.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Na etiketi so ime „Vitelloni Piemontesi della coscia“ ali logotip imena, navedba „zaščitena geografska označba“ ali kratica ZGO in simbol Evropske unije. Na etiketi mora biti navedeno prodajno ime „odraslo govedo“, določeno z veljavnimi nacionalnimi predpisi.

Logotip imena je naslednji:

4. Jedrnata opredelitev geografskega območja

Območje proizvodnje mesa „Vitelloni Piemontesi della coscia“ zajema navedeno upravno ozemlje, kot sledi.

Dežela Piemont: pokrajine Alessandria, Asti, Cuneo in Torino. Pokrajina Biella samo v naslednjih občinah: Benna, Biella, Borriana, Camburzano, Candelo, Cavaglià, Cerretto Castello, Cerrione, Cossato, Crosa, Donato, Dorzano, Gaglianico, Graglia, Lessona, Magnano, Massazza, Mongrando, Mottalciata, Muzzano, Netro, Occhieppo Inferiore, Occhieppo Superiore, Pollone, Ponderano, Quaregna, Roppolo, Sala Biellese, Salussola, Sandigliano, Sordevolo, Strona, Valdengo, Verrone, Villanova Biellese, Vigliano Biellese, Viverone, Torrazzo, Zimone, Zubiena, Zumaglia. Pokrajina Novara samo v naslednjih občinah: Agrate Conturbia, Barengo, Bellinzago Novarese, Biandrate, Bogogno, Borgomanero, Borgo Ticino, Briga Novarese, Briona, Caltignaga, Cameri, Carpignano Sesia, Casaleggio Novara, Castellazzo Novarese, Cavaglietto, Cavaglio d’Agogna, Cressa, Cureggio, Fara Novarese, Fontaneto d’Agogna, Galliate, Gattico, Ghemme, Gozzano, Invorio, Landiona, Mandello Vitta, Mezzomerico, Momo, Novara, Oleggio, Oleggio Castello, Paruzzaro, Recetto, Romagnano Sesia, San Nazzaro Sesia, San Pietro Mosezzo, Sillavengo, Sizzano, Suno, Vaprio d’Agogna, Veruno, Vicolungo. Pokrajina Vercelli samo v naslednjih občinah: Albano Vercellese, Alice Castello, Arborio, Balocco, Bianzè, Borgo d’Ale, Buronzo, Carisio, Casanova Elvo, San Giacomo Vercellese, Cigliano, Crescentino, Crova, Desana, Fontanetto Po, Formigliana, Gattinara, Ghislarengo, Greggio, Lamporo, Lenta, Livorno Ferraris, Moncrivello, Palazzolo Vercellese, Ronsecco, Rovasenda, Saluggia, San Germano Vercellese, Santhià, Trino, Tronzano Vercellese, Villarboit.

Dežela Ligurija: pokrajina Savona samo v naslednjih občinah: Altare, Arnasco, Balestrino, Bardineto, Bormida, Cairo Montenotte, Calizzano, Carcare, Casanova Lerrone, Castelbianco, Castelvecchio di Rocca Barbena, Cengio, Cosseria, Dego, Erli, Giusvalla, Magliolo, Mallare, Massimino, Millesimo, Mioglia, Murialdo, Nasino, Onzo, Osiglia, Pallare, Piana Crixia, Plodio, Pontinvrea, Roccavignale, Sassello, Toirano, Urbe, Vendone, Zuccarello. Pokrajina Imperia samo v naslednjih občinah: Apricale, Armo, Aquila d’Arroscia, Aurigo, Borghetto d’Arroscia, Borgomaro, Caravonica, Castel Vittorio, Cesio, Chiusanico, Chiusavecchia, Cosio d’Arroscia, Diano Arentino, Diano San Pietro, Isolabona, Lucinasco, Mendatica, Montegrosso Pian Latte, Perinaldo, Pigna, Pieve di Teco, Pontedassio, Pornassio, Ranzo, Rezzo, Triora, Vessalico, Villa Faraldi.

5. Povezava z geografskim območjem

5.1 Posebnosti geografskega območja

Velika količina vode in rodovitnost tal na območju proizvodnje ustvarjata zelo ugodne razmere, ki so še posebej primerne za tradicionalno vzrejo goveda „Vitelloni Piemontesi della coscia“. 90 % kmetijskih površin opredeljenega geografskega območja je namenjenih za pridelavo žit in krmnih rastlin. Na tem območju talne in podnebne razmere ter obilica vode za namakanje omogočajo velik hektarski donos krme z odličnimi prehranskimi lastnostmi z vidika energije in beljakovin, ki lahko zadovolji velike energijske potrebe goveda „Vitelloni Piemontesi della coscia“ v skladu z lastnostmi proizvoda iz točke 5.2 Pridelava krme in žit na opredeljenem geografskem območju omogoča polni razvoj genetskega potenciala goveda „Vitelloni Piemontesi della coscia“.

Poleg tega pridelava krme in žit na območju proizvodnje zagotavlja tesno in trdno povezanost faze vzreje krav dojilj „Vitelloni Piemontesi della coscia“, ki so jim namenjene predvsem pašniške ali krmne površine, in faze pitanja goveda „Vitelloni Piemontesi della coscia“, med katero se učinkovito uporabljajo žita, pridelana na najrodovitnejših območjih. Gre torej za tesno povezavo med območjem pridelave hrane in vzrejo goveda „Vitelloni Piemontesi della coscia“.

5.2 Posebnosti proizvoda

Meso „Vitelloni Piemontesi della coscia“ se pridobiva iz trupov, za katere so značilni večja teža kot pri običajnem govedu, večji donos ob zakolu in razrezu ter majhna ali zelo majhna zamaščenost trupa. Te živali se od drugega goveda razlikujejo po nekaterih anatomskih in fizioloških značilnostih, povezanih z naravno gensko mutacijo, opaženo leta 1886 v Piemontu v pokrajini Cuneo. Značilne dobro razvite mišice stegna (della coscia) teh živali so namreč odvisne od delovanja posebnega gena v kromosomu 2, znanega kot gen za miostatin. Zaradi te posebne mutacije gen ne more več izvajati svoje funkcije nadzora nad nastajanjem miostatina, zaradi česar se mišice izjemno razvijejo, kar je vidno zlasti na zadnjem delu goveda „Vitelloni Piemontesi della coscia“. Ta razvoj izboljša organoleptične značilnosti mesa, ki so najbolj priljubljene med kupci, ter povzroči zelo nizko vsebnost maščob, visoko vsebnost beljakovin ter barvo med rožnato in sijočo svetlo rdečo. Mutacija, ki vpliva na razvoj mišic, zlasti stegenskih, je omogočila izboljšanje rasti živali, pridobivanje težjih trupov z manjšo zamaščenostjo in predvsem večji donos ob zakolu in razrezu. Genetski potencial zaradi mutacije je optimalno izkoriščen zaradi krmljenja, ki ga rejci izvajajo v skladu s tradicijo, ki se je uveljavila skozi leta in temelji predvsem na primerni lokalni krmi in žitu.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Značilno razvite mišice stegen (della coscia), ki so opisane v točki 5.2 in se kažejo na območju proizvodnje, izbor goveda, ki ga nato izvedejo rejci, njihovo potrjeno znanje o vzreji živali z značilnostmi iz točke 3.2, obilica vode in rodovitnost tal opredeljenega geografskega območja ter ime, ki že samo označuje pasmo in območje porekla, so elementi, ki opredeljujejo okolje, v katerem se meso proizvaja.

Vzreja goveda „Vitelloni Piemontesi della coscia“, ki je rezultat sinergije med okoljem, genotipom in človeškim znanjem, se je razvila v dobro opredeljenem okolju. Potrošniki pripisujejo mesu „Vitelloni Piemontesi della coscia“, proizvedenem na tem območju in s temi živalmi, visoko vrednost po kakovosti proizvoda in kakovosti postopka. Zaradi navedenih razlogov potrošniki priznavajo mesu „Vitelloni Piemontesi della coscia“ tržno vrednost, ki je zagotovo višja od drugih vrst proizvodov.

Ime „Vitelloni Piemontesi della coscia“ uživa uveljavljen sloves od začetka 20. stoletja, njegova uporaba se je ustalila v vsakdanjem jeziku in trgovini, kot je razvidno iz tedenskih biltenov cen najobičajnejših tržnic na geografskem območju in znanstvenoraziskovalnih del.

Kot primere lahko navedemo:

— tedenske biltene tržnice v Fossanu od leta 1985;

— letne biltene cen trgovinske, industrijske, obrtne in kmetijske zbornice v Cuneu od leta 1984;

— od leta 1983 do leta 2008 so bile v poglavju „Tržnice in cene“ strokovne revije „Kmetijski obveščevalec“ (L’Informatore Agrario) v razdelku „govedo“ navedene cene goveda „Vitelloni Piemontesi della coscia“ za celotni trg v Cuneu;

— uradni tedenski cenik veleprodajne tržnice v Chiavassu od leta 1994.

Izraz „Vitelloni Piemontesi della coscia“ se za meso uporablja tudi v znanstvenih revijah, kot pričata naslednji objavi:

— članek, objavljen v mednarodni znanstveni reviji „Znanost o mesu“(Meat Science) (89 (2011) 84–90) z naslovom „Genetski parametri trupa in kakovosti mesa dvojno omišičenega goveda piemontske pasme“ (Genetic parameters of carcass and meat quality traits of double muscled Piemontese Cattle), v katerem je navedeno ime „Vitelloni Piemontesi della coscia“, in sicer pri poglavju 2 „Material in metoda“ v odstavku 2.1 o „vzorcih in podatkih za živali in govedino“;

— strani 9 in 13 publikacije „Piemontsko govedo ‚della coscia‘ glede vprašanja mesa“ (I bovini piemontesi della „coscia“ in rapporto al problema carne) avtorja R. Raimondija – Accademia Economico-Agraria dei Gergofili, ki vključujejo fotografije goveda „Vitelloni Piemontesi della coscia“.

Zgoraj navedeno priča o pomembnosti in zgodovinski tradiciji mesa „Vitelloni Piemontesi della coscia“.

Sklic na objavo specifikacije

[člen 5(7) Uredbe (ES) št. 510/2006]

Ministrstvo je sprožilo nacionalni postopek ugovora z objavo predloga za ZGO „Vitelloni Piemontesi della Coscia“ v Uradnem listu Italijanske republike št 268 z dne 15. novembra 2013.

Prečiščeno besedilo proizvodne specifikacije je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Prodotti DOP e IGP“ [Proizvodi ZOP in ZGO] (v desnem zgornjem kotu zaslona), nato „Prodotti DOP, IGP e STG“ [Proizvodi ZOP, ZGO in ZTP] (ob robu na levi strani zaslona) in nazadnje „Disciplinari di Produzione all’esame dell’UE“ [Specifikacije, predložene Evropski uniji].

(1) UL L 343, 14.12.2012, str. 1.

(*1) Nadomeščena z Uredbo (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil.